Uredba Komisije (ES) št. 569/1999

z dne 16. marca 1999

o spremembah Uredbe (EGS) št. 1756/93 o določitvi operativnih dogodkov za kmetijski menjalni tečaj, ki se uporablja za mleko in mlečne proizvode

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 2799/98 z dne 15. decembra 1998 o uvedbi kmetijske denarne ureditve za evro [1], in zlasti člena 3 Uredbe,

ker Uredba (ES) št. 2799/98 odpravlja kmetijske menjalne tečaje; ker Uredba Komisije (EGS) št. 1756/93 [2], kakor je bila nazadnje spremenjena z Uredbo (ES) št. 420/98 [3], določa operativne dogodke za kmetijski menjalni tečaj, ki se uporablja za vse zneske, določene v ekujih, v sektorju za mleko in mlečne proizvode; ker je treba zato sklicevanje na kmetijsko menjalno razmerje zamenjati s sklicevanjem na operativni dogodek;

ker so operativni dogodki za pomoč iz člena 16(3)(d) Uredbe Komisije (ES) št. 2571/97 o prodaji masla po znižanih cenah in odobritvi pomoči za smetano, maslo in koncentrirano maslo za uporabo v proizvodnji peciva, sladoleda in drugih živil [4], kakor je bila nazadnje spremenjena z Uredbo (ES) št. 494/1999 [5], določeni v točkah 4A (i), (ii) in (iii) dela B.III Priloge k Uredbi (EGS) št. 1756/93; ker iz povečanja, ki ga uvaja Uredba Komisije (ES) št. 1061/98 [6] za ponudbeno varščino iz člena 17(1) Uredbe (ES) št. 2571/97 sledi, da je gospodarski cilj dosežen v času razpisa in se mora torej zgoraj omenjene datume zamenjati s končnim datumom, na katerega se morajo predložiti ponudbe na posamezni razpis;

ker so ukrepi, predvideni s to uredbo, v skladu z mnenjem Upravljalnega odbora za mleko in mlečne proizvode,

SPREJELA NASLEDNJO UREDBO:

Člen 1

Uredba (EGS) št. 1756/93 se spremeni:

1. Člen 1 se nadomesti z naslednjim:

"Člen 1

1. Operativni dogodek za zneske, določene kot del ukrepov za pomoč pri zasebnem skladiščenju mleka in mlečnih proizvodov, nastopi prvi dan skladiščenja po pogodbi.

2. Operativni dogodek za varščino je položitev varščine.

3. Operativni dogodek za druge cene in zneske, ki se uporabljajo v sektorju za mleko in mlečne proizvode je začetek dni, določenih v Prilogi k tej Uredbi."

2. Člen 2 se nadomesti z naslednjim:

(a) drugi pododstavek odstavka 1 se nadomesti z naslednjim:

"Če postopek prevzema iz prve alinee točke (b) zadeva več kot eno serijo, operativni dogodek, ki velja za prvo serijo, še naprej velja za celotno količino omenjene transakcije pod pogojem, da prva serija predstavlja 20 % ali več celotne količine."

(b) drugi pododstavek odstavka 1 se nadomesti z naslednjim:

"Če je celotni znesek omenjene transakcije plačan v obrokih, operativni dogodek za prvi obrok še naprej velja za celotni znesek, ki je plačljiv pod pogojem, da prvi obrok predstavlja 20 % ali več omenjenega celotnega zneska."

3. Priloga k Uredbi (EGS) št. 1756/93 se nadomesti z naslednjim:

(a) V naslovu tretjega stolpca se besedilo "Kmetijski menjalni tečaj, ki se uporablja", nadomesti z besedilom "Dan operativnega dogodka".

(b) V tretjem stolpcu se besedilo "Kmetijski menjalni tečaj, ki se uporablja na", izbriše.

(c) Točka 4 dela B.III Priloge k Uredbi (EGS) št. 1756/93 se nadomesti z naslednjim:

"Uredba (EGS) št. | Zadevni zneski | Dan operativnega dogodka |

4.2571/97 | A.Znesek pomoči, sprejet v skladu z razpisnimi postopki iz člena 16(3)(d) | Končni datum za predložitev ponudb za posamezni razpisni postopek |

| B.Znesek zmanjšane pomoči iz tretjega pododstavka člena 22(4) | Prvi dan meseca, v katerem poteče rok iz člena 11" |

Člen 2

Ta uredba začne veljati sedmi dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 16. marca 1999

Za Komisijo

Franz Fischler

Član Komisije

[1] UL L 349, 24.12.1998, str. 1.

[2] UL L 161, 2.7.1993, str. 48.

[3] UL L 52, 21.2.1998, str. 21.

[4] UL L 350, 20.12.1997, str. 35.

[5] UL L 59, 6.3.1999, str. 17.

[6] UL L 152, 26.5.1998, str. 3.

--------------------------------------------------